b'\n_START_ARTICLE_\nKuusisaari\n_START_SECTION_\nLuonnehdinta alueesta\n_START_PARAGRAPH_\nKuusisaaren rannoilta avautuu sis\xc3\xa4lahtimaisema. L\xc3\xa4hetyst\xc3\xb6jen ja omakotitalojen lis\xc3\xa4ksi saarella on tasakattoisia tiilipintaisia rivitaloja, suuri osa niist\xc3\xa4 1960- ja 1970-luvuilta. Valtionverotuksen alainen keskitulo 15\xe2\x80\x9364-vuotiailla asukkailla henke\xc3\xa4 kohti oli Kuusisaaressa 137\xc2\xa0148\xc2\xa0euroa vuonna 2008, eli p\xc3\xa4\xc3\xa4kaupunkiseudun osa-alueista selv\xc3\xa4sti korkein ja noin 4,5\xc2\xa0kertaa Helsingin keskituloa suurempi. Vuonna 2006 keskitulo oli 189\xc2\xa0255, noin 7\xc2\xa0kertaa Helsingin keskituloa suurempi. _NEWLINE_Kuusisaaren ja Lehtisaaren yhteinen postinumeroalue 00340 Helsinki lukeutuu alueisiin, joilla asuntojen hinnat nousivat vuosien 2009\xe2\x80\x932014 aikana Helsingiss\xc3\xa4 kaikkein v\xc3\xa4hiten, ja vuonna 2014 postinumeroalueen asuinneli\xc3\xb6iden keskim\xc3\xa4\xc3\xa4r\xc3\xa4inen myyntihinta my\xc3\xb6s laski. Kehitykseen on vaikuttanut Helsingin ja Vantaan seurakuntayhtymien suunnitelmat nostaa Lehtisaaresta omistamiensa tonttien vuokria merkitt\xc3\xa4v\xc3\xa4sti.'